་དང་ལྡན་པར། སྒྲུབ་པ་ལ་བརྩོན་ཆེ་ཞིང་དམ་ཚིག་དང་ལྡན་པ་དང་། ང་རྒྱལ་ཞི་ཞིང་དབང་པོ་དུལ་བ་དང་ལྡན་པ་རབ་ཏུ་གཅེས་སོ། །དེ་ལ་དབང་བསྐུར་བ་དབང་བཞི་སྤྲོས་བཅས་ཀྱི་དབང་གིས་གང་ལ་དབང་ནི། ཕྱི་སྣང་བ་ལ་དབང་། ནང་སྤྱོད་པ་ལ་དབང་། གསང་བ་ལུས་ལ་དབང་། ཡོངས་སུ་རྫོགས་པ་སྤྲུལ་པའི་སྐུ་ལ་དབང་ངོ་། །གང་གིས་དབང་ན་སློབ་མ་མཚན་ཉིད་དང་ལྡན་པ་དེས་དབང་། ཅིའི་ཕྱིར་དབང་ནི་རང་ལ་ཡོད་པའི་དོན་རང་གིས་རང་དབང་དུ་གྱུར་པ་དབང་། དབང་ལ་དགོས་པ་ཅི་ཡོད་ན་རྒྱུད་ཉན་པ་དང་བཤད་པ་དང་། ལྟ་བ་དང་། རྒྱུད་ཀྱི་དོན་སྤྱོད་པའི་དགོངས་པ་དང་། ཕྱིའི་སྤྲོས་པ་ཆོད་པའི་དགོས་པ་ཡོད་དོ། །སྤྲོས་མེད་ཀྱི་དབང་གིས་གང་ལ་དབང་ན། ཕྱི་འབྱུང་བ་ལ་དབང་། ནང་རྩ་རླུང་སྒོམ་པ་ལ་དབང་། གསང་བ་ངག་ལ་དབང་། ཡང་གསང་བླ་ན་མེད་པ་ལོངས་སྐུ་ལ་དབང་ངོ་། །གང་གིས་དབང་ན་སློབ་མ་མཚན་ཉིད་ལྔ་དང་ལྡན་པ་དེས་དབང་། ཅིའི་ཕྱིར་དབང་ན་རང་ལ་ཡོད་པའི་དོན་རང་གིས་རང་དབང་དུ་གྱུར་པ་ན་དབང་། དབང་བ་ལ་དགོས་པ་ཅི་ཡོད་ན། མན་ངག་ལ་ལོངས་སྤྱོད་པ་དང་། ཐབས་ཀྱི་མན་ངག་རྣམས་ལ་སྤྱོད་པ་དང་། རང་བཞིན་རྩ་གནས་ཀྱི་ཡི་གེ་བརྗོད་པ་དང་། བསྒོམ་དུ་རུང་བའི་དགོས་པ་ཡོད་དོ། །ཤིན་ཏུ་སྤྲོས་མེད་ཀྱིས་གང་ལ་དབང་ན། ཕྱི་སྣང་ཡང་དག་པ་ལ་དབང་། ནང་ལྟ་བ་ལ་དབང་། གསང་བ་སེམས་ལ་དབང་། ཡང་གསང་བླ་ན་མེད་པ་ཆོས་སྐུ་ལ་དབང་ངོ་། །གང་གིས་དབང་ན་སློབ་མ་མཚན་ཉིད་དང་ལྡན་པ་དེ་ཡི་དབང་། ཅིའི་ཕྱིར་དབང་ན་རང་ལ་གནས་པའི་དོན་དེ་རང་གིས་རང་དབང་བའོ། །དབང་བ་ལ་དགོས་པ་ཅི་ཡོད་ན། ཉམས་སུ་བླང་དུ་རུང་བ་དང་། དགོན་པ་རྟེན་དུ་རུང་བ་དང་། ལྟ་བའི་དོན་ལ་ལོངས་སྤྱོད་དུ་རུང་བའི་དགོས་པ་དང་། དེས་སློབ་མ་རྟེན་དུ་རུང་བའི་དགོས་པ་ཡོད་དོ། །དེ་ལྟར་དབང་རྫོགས་ནས་བླ་མ་དེས་སློབ་མ་ལ། སྔོན་དུ་འགྲོ་བའི་མན་ངག་ལ་བསླབ་བོ། །རྟགས་མཚན་ལ་དབང་བའོ། །དེ་ནས་དུར་ཁྲོད་ལ་སོགས་པ་གནས་དབེན་པར་སོང་སྟེ། བརྗོད་པ་མེད་པའི་དོན་རྒྱུད་ལ་གོམས་པར་བྱ་བའི་ཕྱིར་ངག་བཅད། ལུས་ཀྱི་མཐའ་ལས་གྲོལ་བར་བྱ་བའི་ཕྱིར་བཞུགས་སྟངས་གསུམ་ལ་གནས་པར་བྱ། ཡིད་ཀྱི་སྤྲོ་བསྡུ་བཅད་པའི་ཕྱིར་རང་སར་བཞག་པའོ། །དེ་དག་གི་མན་ངག་ལ་ཡང་བཞུགས་སྟངས་དང་། གཟིགས་སྟངས་གཉིས་སུ་འདུག །ངག་གི་མན་ངག་མང་ཡང་། ངག་བཅད་པ་དང་བསྒྱུར་བ་གཉིས་སུ་འདུས་ལ། ཡི་དམ་སེམས་ཀྱི་མན་ངག་མང་ཡང་། རྩ་བ་བཅད་པ་དང་དངོས་པོ་འདུལ་བ་གཉིས་སུ་འདུས་པའོ། །དེ་ནས་དངོས་གཞི་ཟག་པ་མེད་པའི་ཡེ་ཤེས་མན་ངག་བསྟན་ལ་ཉམས་སུ་བླང་བ་ནི། མ་འགུལ་བ་གསུམ་ལ་གཞི་བཅའ་བ་དང་། མི་འགུལ་བ་གསུམ་གྱིས་གནད་གཟིར་བ་དང་། སྡོད་པ་གསུམ་གྱིས་ཚད་བཟུང་བ་སྟེ། མན་ངག་རྣམ་པ་དགུ་ཡིས་དངོས་གཞི་ལ་སློབ་པའོ། །དེ་ལྟར་གདམས་པ་རྫོགས་ནས་འཕེལ་སྣང་ངོས་བཟུང་བ་དང་། ཚད་སྣང་སྲང་ལ་གདབ་པ་དང་། ཟད་པ་ངོ་ཤེས་པ་དང་གསུམ་གྱིས། འབྲས་བུ་སྐུ་གསུམ་ལས་གྲོལ་བའོ། །དེ་ལྟར་དབང་དང་མན་ངག་རྫོགས་ནས་རྟེན་གྱི་གང་ཟག་གིས་གྲོགས་དམ་ཚིག་དང་ལྡན་པ་བརྟེན་པ་རབ་ཏུ་གལ་ཆེའོ། །དམ་ཚིག་ཉམས་ན་མན་ངག་ཟབ་པས་མི་ཕན་པས་དམྱལ་བར་འགྲོ་བ་ངེས་སོ། །དཔེར་ན་ལོ་ཐོག་ལེགས་པར་སྨིན་པའི་ཁར་སད་དང་སེར་བ་འབྱུང་བའི་འབྲས་བུ་གཏན་བརླགས་པ་དང་འདྲའོ། །དེ་ཡང་དམ་ཚིག་གི་རྣམ་གྲངས་དང་། བསྲུངས་མཚམས་ངོ་ཤེས་པར་བྱ་བ་དང་། དེ་དག་རྒྱུད་ལ་བརྟེན་པའི་མན་ངག་དང་། དམ་ཚིག་ཉམས་བའི་ལྟས་དང་། དེ་དག་བསྐང་བའི་ཆོ་ག་དང་། སྐོངས་པའི་རྟགས་དང་། མ་བསྐངས་པའི་རྟགས་ལ་སོགས་པ་ནི་བླ་མའི་རིམ་པའི་ཡི་གེ་དང་སྦྱར་བར་བྱའོ། །དེ་ལྟར་ལུང་མ་ནོར་བར་བྱས་ནས། སློབ་མ་དང་བླ་མ་གཉིས་ཀས་སངས་རྒྱ་བར་ངེས་པའོ། །དེ་དག་རྒྱུད་དང་སྦྱར་ན། དེ་ལྟར་སློབ་མ་དད་པ་དང་ལྡན་པ་དེ། བླ་མ་མཚན་ཉིད་དང་ལྡན་པ་བསྟན་པའི་ཕྱིར། སྔོན་འབྱུང་དུ་སྟོན་པ་ཁྱད་པར་ཅན་གྱི་ཡོན་ཏན་ཕུན་སུམ་ཚོགས་པ་ལྔ་དང་ལྡན་པ། རྗེས་འཇུག་ཏུ་བླ་མ་རྡོ་རྗེ་འཆང་བ་ཡིས་མན་ངག་ཕྱིན་ཅི་མ་ལོག་པར་སྟོན་པ། མཚན་ཉིད་བཅུ་བཞི་དང་ལྡན་པར་བྱས་ཏེ། དེ་ལྟ་བུའི་བླ་མ་དེ་ལ་སློབ་མ་སྣ་གཅིག་པ་དག་པ་རབ་ཀྱིས་རྡོ་རྗེ་འཆང་བས་ལྷག་པར་མཐོང་བ་དང་། འབྲིང་གིས་རྡོ་རྗེ་འཆང་དང་མཉམ་པར་མཐོང་བ་དང་། ཐ་མས་རྡོ་རྗེ་འཆང་ཐ་མི་དད་པར་མཐོང་བའོ། །དེ་ལྟ་བུའི་བླ་མ་མཚན་ཉིད་བཅུ་བཞིའམ་བཅོ་ལྔ་དང་ལྡན་པ་དེ་ལ། སློབ་མ་མཚན་ཉིད་ལྔ་དང་ལྡན་པ་མོས་པ་དང་ལྡན་པ་དག་པའི་སྒོ་ནས་ཞུ་བ་ནི། སྔོན་འབྱུང་དུ་སྟོན་པའི་མཁའ་འགྲོ་ཡིན་ལ། རྗེས་འཇུག་ཏུ་སློབ་མ་མཚན་ཉིད་ལྔ་དང་ལྡན་པ་དེ་བླ་མའི་འཁོར་དུ་སྣང་བ་ཡིན་ལ། དེ་ལྟ་བུའི་མཚན་ཉིད་དང་ལྡན་པའི་སློབ་མ་དེ་སྣང་བ་དག་པས་བླ་མ་རྡོ་རྗེ་འཆང་དུ་ལྷག་པར་མཐོང་བས་ཀུན་ནས་ཉོན་མོངས་པའི་རྣམ་རྟོག་མི་གནས་ཏེ། ལས་དང་སྒྲིབ་པ་བླ་མའི་ལུས་ཀྱི་བྱ་བ་མ་ལོག་པས་འདགས་པ་དང་། ངག་གི་བྱ་བ་མ་ལོག་པས་ཉོན་མོངས་པའི་སྒྲིབ་པ་འདགས་ལ། ཡིད་ཀྱི་བྱ་བ་མ་ལོག་པས་ཤེས་བྱའི་སྒྲིབ་པ་འདགས་པས་ན། སྐུ་གསུང་ཐུགས་ཀྱི་དམ་ཚིག་ལ་གནས་པ་གལ་ཆེའོ། །དེ་ལྟར་སློབ་དཔོན་གྱིས་འབྲེལ་པ་བརྟགས་ནས། དབང་རྫོགས་པར་བསྐུར་བ་ལ། མ་བསྐུར་བ་ནི་ཡེ་ནས་གནས་པའི་དོན་དེ་དང་པོ་སུས་ཀྱང་བསྐུར་བ་མེད་པས། ད་ལྟ་ཕན་ཆོད་དུ་སྐྱེ་བ་གྲངས་མེད་པར་འཁོར་བ་ཡིན་པས། ད་རེས་འཁོར་བ་ལས་བཟློག་པར་བྱ་བའི་དོན་དུ། བླ་མ་མཚན་ཉིད་དང་ལྡན་པས་རང་གི་གཞི་ནས་དབང་པོའི་དབང་བཞི་རྫོགས་པར་བྱས་པའི། དབང་བཞི་བདེ་ལུགས་སུ་ཐོབ་ནས། སློབ་མ་དད་པ་དང་ལྡན་པ་དེས་བླ་མ་དྲིན་ཆེན་དེ་ལ་ལུས་ངག་གུས་པ་དང་ལྡན་པས་ཡོན་དབུལ་བ་ནི། དེ་ལྟར་དབང་རྫོགས་པར་བསྐུར་བས། རྗེས་འཇུག་སློབ་མ་དེ་དག་རབ་ཏུ་དགའ་ཞིང་སེམས་འགྱུ་ནས་ལུས་ཀྱི་ཐལ་མོ་སྙིང་ཀར་སྦྱར་ནས་དབང་བསྐུར་བའི་དུས་དབང་གསུམ་པའི་ཚེ་རིག་པའི་མེ་ཏོག་ཕུལ་བས། བླ་མའི་ཐུགས་གཉིས་སུ་མེད་པའི་ཡེ་ཤེས་དང་གཉིས་སུ་མེད་པར་འགྱུར་བ་དང་། དབང་རྫོགས་ནས་རང་གི་ཡིད་ལ་འཐད་པའི་ནོར་བུ་རིན་པོ་ཆེ་ལ་སོགས་པ་ཕུལ་བས་བྱིན་རླབས་འཇུག་པའི་རྒྱུར་འགྲོ་བའོ། །སྔོན་འབྱུང་དུ་སྟོན་པའི་འཁོར་གྱི་རྒྱུད་གསུམ་ལ་ངག་དག །སེམས་འགྱུ། ལུས་ཐལ་མོ་སྦྱར་ནས་བསྟོད་པའོ། །དེ་ལྟར་དབང་རྫོགས་ནས་བླ་མས་སློབ་མ་དེ་ལ་མན་ངག་བསྟན་པ་ནི། སྔོན་འབྱུང་དུ་སྟོན་པ་ཉིད་ཀྱིས་འཁོར་ལའོ། །རྗེས་འཇུག་ཏུ་དབང་རྫོགས་པའི་སློབ་མ་ལ། ཅོག་གཞག་ནི་བརྡའ་དང་ཐབས་ལ་བརྟེན་ནས་རང་གི་རིག་པ་ཉིད་རང་སར་བཞག་པའི་མན་ངག་ཡུལ་དང་རིག་པ་དབང་པོ་དང་། མ་འཁྲུལ་པ་གསུམ་གྱི་གནད་བསྟན་པས་འབད་རྩོལ་དང་བྱས་བཅོས་ལས་འདས་པའི་དོན་དེ་ཉིད་ཚིག་གིས་གཏན་ལ་མི་ཕེབས། ཤེས་རབ་ཀྱི་སྤྱོད་ཡུལ་མ་ཡིན་པ་ཉིད་དེ། ཅོག་གིས་གཞག་པས་མི་འགུལ་བ་རྣམ་པ་གསུམ་གྱི་གནད་དོ། །དེ་ལྟར་སྔོན་དུ་འགྲོ་བའི་མན་ངག་རྫོགས་ནས། དངོས་གཞི་ཟག་པ་མེད་པ་དེ་ཉིད་གནས་རབ་ཏུ་དབེན་པར་ཉམས་སུ་ལེན་པ་ནི། རང་གི་གནས་ནི་རྐྱེན་མ་ཡིན་པ་སྟེ། རང་གི་ཡུལ་གྱི་རྐྱེན་གྱིས་མི་གནོད་པ། བར་ཆོད་མི་འབྱུང་བ་སྟེ་རབ་ཏུ་བཀྲ་ཤིས་པ་སོ་སོའི་ལུས་དང་མཐུན་པ། མི་མི་རྒྱུ་བའི་དུར་ཁྲོད་དུ་རྟེན་འབྲེལ་གྱི་མན་ངག་ཞུས་ལ་སྒྲུབ་བོ། །དེ་ཡང་གྲོགས་སྤངས་ལ་རང་གཅིག་པུར་སུ་དང་ཡང་མི་འགྲོགས་པར་གནས་རབ་ཏུ་དབེན་པའི་ས་ཕྱོགས་དེར། བླ་མའི་མན་ངག་བསྟན་པའི་དགོངས་པ་ཉིད་ལ་ངག་བཅད་ནས་གནས་པར་བྱའོ། །བླ་མ་དམ་པའི་དོན་གྱི་མན་ངག་བདེན་པ་ཚིག་དང་ཡི་གེ་ལ་མ་བརྟེན་པས་དབང་པོ་རྣོ་བརྟུལ་མེད་པའི་གནད་ཀྱིས་དེའི་དོན་ཉམས་སུ་ལེན་པ་ལ་ཡུན་རིང་པོར་གནས་པར་བྱའོ། །ཞེས་སྔོན་འབྱུང་དུ་སྟོན་པའི་འཁོར་གྱིས་སྒོམ་པར་དམ་བཅས་ལ། རྗེས་འཇུག་ཏུ་བླ་མའི་སློབ་མས་སྒོམ་པར་དམ་བཅས་པའོ། །དེ་ལྟར་དམ་བཅས་ནས་ཉམས་སུ་བླང་བས། འཕེལ་སྣང་ངོས་ཟིན་པ་དང་། ཚད་སྣང་སྲང་ལ་འདེབས་པར་འབྱུང་བ་ནི་ཐིག་ལེའི་སྣང་བ་སྣ་ཚོགས་པར་སྣང་བ་དང་། དེ་མི་འགྱུར་བའི་ཚད་ཐིག་ལེ་དེ་དག་གི་ནང་དུ་སྐུ་དང་སྟོན་པ་ལ་སོགས་པ་ཉམས་གོང་འཕེལ་གྱི་སྣང་བ་དང་། རིག་པ་ཚད་ལ་ཕེབ་པའོ། །དེ་ནས་ཟད་པར་ངོ་ཤེས་པ་ནི། ཉམས་གོང་འཕེལ་པའི་སྣང་བ་རྣམས་དམིགས་སུ་མེད་པ་ནི་ཆོས་ཉིད་ཟད་པའི་སྣང་བའོ། །ཟད་པ་དེ་ཉིད་ལ་དྲི་མ་དང་ཆོས་ཟད་པས་སངས་ཞེས་བྱ་བ་ལས། རང་ངོ་རྣམ་དག་ཏུ་གནས་པས་རྒྱས་པའོ། །དེ་ཚེ་འཁྲུལ་པ་ཐམས་ཅད་ཞིག་ཐ་སྙད་ཚིག་གི་དབང་དུ་བྱས་ན་འབྲས་བུ་ཞེས་མིང་དུ་གདགས་སོ། །དེ་གང་ལས་བྱུང་ན་རང་བཞིན་རྫོགས་པ་ཆེན་པོའི་དོན་ཉམས་སུ་བླངས་པ་ལས་བྱུང་བའོ། །དེ་ལྟར་དབང་དང་མན་ངག་དེ་བརྟེན་པའི་གྲོགས་དམ་ཚིག་རྟེན་པ་ནི། འདས་པ་ནི་དམ་ཚིག་གི་རྣམ་གྲངས་ཏེ། སྐུ་དང་གསུང་དང་ཐུགས་ཀྱི་དམ་ཚིག་ལས་འདས་ན་རྡོ་རྗེའི་དམྱལ་བར་འགྲོ་ལ། མ་འདས་ན་མཆོག་གི་དངོས་གྲུབ་ཐོབ་པས། དེའི་ཕྱིར་ན་དེ་ལས་འདའ་བ་མེད་པའི་བསྲུང་མཚམས་ངོ་ཤེས་པར་བྱའོ། །སྐུའི་དམ་ཚིག་ཅེས་བྱ་བ་ནི། རྡོ་རྗེ་སློབ་དཔོན་མཆེད་དང་ཡང་། །སངས་རྒྱས་རྣམས་ཀྱི་སྐུ་གཟུགས་དང་། །ལུས་ཅན་ཀུན་གྱི་རྟེན་རྣམས་ལ། །སྨད་ཅིང་གནོད་པ་ལུས་ཀྱི་ལས། །བྱས་ན་འདས་ཏེ་འབྲས་བུ་བརླག །སྤངས་ལ་དངོས་གྲུབ་ཆེན་པོ་ཐོབ། །གསུང་གི་དམ་ཚིག་ཞེས་བྱ་བ། །བླ་མའི་གསུང་དང་རྡོ་རྗེའི་སྤུན། །སངས་རྒྱས་རྣམས་ཀྱིས་གསུངས་པ་ཡི། །བཀའ་ལ་རས་ཆོད་གཟུ་ལུམ་དང་། །སྒྲོ་བཏགས་ཡིད་ཀྱི་དཔྱོད་པ་དང་། །རང་གཞན་གྲུབ་པའི་མཐའ་རྣམས་ལ། །སྨོད་ཚིག་དག་གི་ལས་རྣམས་ནི། །དངོས་སུ་བརྗོད་དང་ཞར་གྱིས་བྱས། །འདིས་ནི་གསུང་གིས་དམ་ཚིག་ཉམས། །དེ་དག་སྤངས་པས་དངོས་གྲུབ་ཐོབ། །ཐུགས་ཀྱི་དམ་ཚིག་ཞེས་བྱ་བ། །རྡོ་རྗེ་སློབ་དཔོན་སྤུན་དང་ཡང་། །སངས་རྒྱས་ཐུགས་ཀྱི་དགོངས་པ་དང་། །རང་གནས་བསམ་གཏན་ཏིང་འཛིན་དང་། །སངས་རྒྱས་བཀའ་དང་མན་ངག་ལ། །ལོག་པར་བལྟས་དང་མ་དག་པ། །འཁྲུལ་ཞིང་རྨོངས་དང་མ་ཤེས་པ། །ཡིད་ཀྱིས་བརྩམ་པའི་ལས་རྣམས་ཀྱིས། །རིམ་གྱི་པ་དང་གཅིག་ཆར་དུ། །བྱ་བ་ལོག་པས་འབྲས་བུ་བརླག །དེ་དག་ཤེས་པར་བྱས་ནས་ནི། །རྣམ་པར་སྤངས་ན་འབྲས་བུ་རྫོགས། །དེ་བཞིན་དེའི་གྲོགས་སུ་ཡང་། །གསང་བར་འོས་དང་གཉེར་གཏད་དང་། །དམ་རྫས་དང་ནི་དབང་བསྐུར་ཚིག །བླ་མའི་མན་ངག་རྒྱས་བཏབ་དང་། །བརྡ་དང་རྡོ་རྗེའི་གླུ་གར་དང་། །གསང་བར་འོས་དང་གཉེར་དུ་གཏད། །བསྒྲགས་ན་བདུད་ཀྱིས་ཟིན་པར་འགྱུར། །རབ་ཏུ་སྤངས་པས་དངོས་གྲུབ་ཐོབ། །ཅེས་བཀོད་པ་ཆེན་པོ་ལས་གསུངས་པས་ན། དེ་དག་ངོ་ཤེས་པ་ལ་འདའ་བར་མི་བྱའོ། །དེ་ལྟར་མ་འདས་པས་བསྲུང་བའི་མཚམས་དང་བྲལ་ཏེ། རང་བཞིན་རྫོགས་པ་ཆེན་པོའི་དམ་ཚིག་མེད་པ་དང་གཅིག་པུ་དང་ཕྱལ་བ་དང་ལྷུན་གྱིས་གྲུབ་པ་སྟེ། དེ་ལྟར་ཤེས་པས་མེད་པ་སྟེ་ཉམས་པའི་རྒྱུར་མེད། དེ་ལྟར་ཉམས་པའི་རྒྱུར་མེད་པས་གཅིག་པུ། དེ་ཉིད་གང་ལྟར་བསྟུན་དུ་བཏུབ་པས་ཕྱལ་བ་ན་ཇི་ལྟར་བྱས་ཀྱང་ཉམས་པ་མེད་པའོ། །དེ་སྣ་ཚོགས་སུ་གྲུབ་པས་ལྷུན་གྲུབ་བོ། །དེ་ལྟར་བར་དང་མཚམས་མེད་པའི་དོན་ཉམས་སུ་ལེན་པར་བྱས་པས་དམ་ཚིག་ལ་ཉམས་པའི་རྒྱུ་མེད་པའོ། །དེ་སྐད་ཚིག་ཏུ་སྔོན་འབྱུང་དུ་སྟོན་པས་གསུངས་པའོ། །སྔོན་འབྱུང་གིས་འཁོར་གྱིས་རྟོགས་པ་རྙེད་ནས། རྗེས་འཇུག་དུ་བླ་མ་ཉིད་ཀྱིས་གསུངས་པའི་ཚིག་ལ་བརྟེན་ནས་སློབ་མས་ཆོས་ཉིད་སྐྱེ་བ་མེད་པའི་དོན་རྟོགས་ཏེ། སྔོན་འབྱུང་དུ་སྟོན་པའི་འཁོར་རྣམས་རྗེས་སུ་ཡི་རང་ནས་ལྐོག་གྱུར་མ་ཡིན་པའི་སྐུ་ལ་མངོན་པར་བསྟོད་པའོ། །རྗེས་འཇུག་ཏུ་བླ་མའི་སློབ་མས་དེ་ལ་རྟོགས་པ་ཁྱད་པར་ཅན་སྐྱེས་པས། འདི་སུ་ལས་བྱུང་ན་བླ་མ་ལས་བྱུང་བ་ཡིན་སྙམ་པས། རང་གི་བླ་མ་ལ་དད་པས་རྗེས་སུ་འཇུག་པའི་སློབ་མ་ཡིད་རང་བ་ནི་ཡིད་ལ་རྟེན་པའི་རྟོགས་པ་ཁྱད་པར་ཅན་སྐྱེ་བས་ཡིད་རངས་པས་ཐོབ་པའོ། །དེ་དག་གིས་ནི་རྒྱུད་ཀྱི་གཞུང་ལེའུ་གསུམ་པ་བསྟན་ནས། ལེའུའི་མཚན་ནི། སྐུ་ལུས་ཀྱི་རྟགས། གསུང་ངག་གི། འབར་བའི་སེམས་ཀྱི་རྟགས། དེ་ལྟར་སྦྱངས་པ་ལ་ཡོན་ཏན་དུ་བྱུང་བས་རིན་པོ་ཆེའི་རྒྱུད་ལས། སྐྱེས་བུའི་ཕྱི་ནས་རྟགས་ཇི་ལྟར་འབྱུང་བསྟན་པ་ནི་ཚིག་དང་ཡི་གེ། ལེའུ་ནི་གཞུང་གི་དུམ་བུ་ངེས་པའི་དོན། གསུམ་པ་ནི་གྲངས་ཏེ། གཉིས་ལས་གཞན་དུ་གྱུར་པས་ཏེ། དེ་ལྟར་ན་གསུམ་ལས་མང་བས་དགོས་པ་མེད། ཉུང་ན་དགོས་པའི་དོན་མི་ཚངས་ཏེ། འདི་ནས་སྔོན་དུ་སྦྱངས་པའི་རྟགས་དང་། ད་ལྟའི་དང་། ཕྱིས་འབྱུང་བའི་རྟགས་གསུམ་སྟོན་པས་ན་ཡང་གསུམ་དུ་ངེས་ལ། སྐུ་དང་། གསུང་དང་། ཐུགས་དང་། གསུང་སྟོན་པས་ན་ཡང་གསུམ་དུ་ངེས། འགྲོ་བའི་ལུས་ངག་ཡིད་དང་གསུམ་ངེས་པའོ། །གོ་རིམ་ངེས་པ་ནི། དང་པོ་སྔོན་དུ་སྦྱངས་པའི་རྟགས། ཐོག་མ་གོམས་ཟིན་པ་ལས་བྱུང་བས། འདས་པ་ཡིན་པའི་ཕྱིར་སྔོན་དུ་བསྟན་ལ། དེ་ལྟའི་རྟགས་མངོན་སུམ་དུ་བསྟན་དུ་ཡོད་པའི་ཕྱིར་བར་དུ་ངེས་པ་ལ། ཕྱི་ནས་ཕུང་པོའི་ཤུལ་ནས་འོང་བའི་རྟགས་ཕྱིས་འབྱུང་ཡིན་པས་ན་ཐ་མར་ངེས་པའོ། །དེ་ལྟར་རྒྱུད་ཀྱི་དོན་ལེའུ་གསུམ་དུ་འདུས་པར་བསྟན་པས། སྔོན་འབྱུང་གི་སྟོན་པའི་འཁོར། ལྷ་དང་། མི་དང་། ལྷ་མ་ཡིན་དང་། ཀླུ་དང་། དྲི་ཟར་བཅས་པ་ཐམས་ཅད་ཀུན་ཆོས་ཉིད་སྤྲོས་པ་མེད་པའི་ངང་དུ་དེ་དག་ཀུན་གྱིས་སྐྱེ་བ་མེད་པར་ཆོས་ཉིད་ཀ་དག་གི་སར་གྲོལ་ལོ། །ཞེས་གཞུང་ཚིག་ཡི་གེར་བཀོད་པ་ལ་བདག་དོན་དང་གཞན་དོན་གཉིས་འབྱུང་བར་བསྟན་པ། ནམ་མཁའ་མེད་པ་ནི་སྟོང་པ་ལས་འདས་པའི་ཤེས་རབ་བོ། །རྒྱུད་མཚན་དུ་བསྟན་པ་ནི། རིན་པོ་ཆེ་སྐུ་ངོ་བོ་དེ། གདུང་རིགས་མཚོན་པར་བྱེད་པ། འབར་བའི་རྟགས་སྟོན་པ། རྒྱུད་ཆེན་པོ་ཁྱད་པར་དུ་འཕགས་པ། ཉན་ཐོས་ལ་སོགས་པ་ལ་གསང་བས་ཡང་བསྡུས་ཏེ། རྫོགས་པ་ཆེན་པོ་རྣམས་ལས་ཁྱད་པར་དུ་ཟབ་པ། སྙིང་པོ་ནི་བཅུད་དུ་བསྡུས་རང་བཞིན་ནི་སུས་ཀྱང་མ་བཅོས་པ། རྫོགས་པ་ཆེན་པོའི་ནི་གཞི་དང་། ལམ་དང་། འབྲས་བུ་རྫོགས་པ་ཆེན་པོ་སྤྱིར་རྒྱུད། ཤྭ་ལོ་ཀ་འབུམ་ཕྲག་དྲུག་ཅུ་རྩ་བཞི་ལས་ཁྱད་པར་དུ་རྒྱུད་འདི་ཕྱུང་བའོ། །རྫོགས་སོ།། །།ནི་ཚིག་དང་ཡི་གེ་ལས་འདས་པའོ། །སྒྲོན་མ་ཕྲེང་བ་བཀོད་པ་ཞེས་བྱ་བ། སློབ་དཔོན་ཆེན་པོ་བྷི་མ་ལ་མི་ཏྲས་མཛད་པ་རྫོགས་སོ། །ཧེ་ཧེ། ཨ་ཏི། ས་མ་ཡ།། །།